पणजीः भारताचे राष्ट्रपती वेंचणूके खातीर मतपेटी आनी हेर मतदान साहित्य गोंयांत पावलें. जोड मुखेल वेंचणूक अधिकारी आनी राष्ट्रपती वेंचणूके खातीरचे नोडल अधिकारी आयशा वायंगणकार आनी गोंय राज्या खातीरचे पालवी वेंचणूक अधिकारी हर्क्युलस नोरोन्हा हांणी वेंचणूकेचें सामान गोंयांत हाडलें आनी हें सामान गोंय विधानसभा संकुलांत स्ट्राँग रूमांत दवरलें.
 भारताचे राष्ट्रपती रामनाथ कोविंद हांचो कार्यकाळ 24 जुलय 2022 दिसा सोंपतलो.
 देशांतले सर्वोच्च निर्वाचन पद आशिल्ल्या भारताच्या राष्ट्रपतींच्या कार्यालयाची वेंचणूक मुक्त आनी निशपक्षपणान घेवपा खातीर वेंचणूक आयोगान आपली घटनात्मक जापसालदारी पार पाडपा खातीर गरजेचीं आशिल्लीं सगळीं पावलां उबारल्यां.
 भारतीय वेंचणूक आयोगान 18 जुलयाक जावपी राष्ट्रपती वेंचणूके खातीर राज्य विधानसभा सचिवालया सयत दिल्ली आनी पुद्दुचेरी ह्या केंद्रशासीत प्रदेशांक मतपेट्यो, मतपत्रिका, विशेश पेन आनी हेर सीलबंद वेंचणूक साहित्य काल वाटलें. मुखेल वेंचणूक आयुक्त राजीव कुमार आनी वेंचणूक आयुक्त अनूप चंद्र पांडे हांच्या देखरेखी खाला राज्य/केंद्रशासीत प्रदेशांक वेंचणूक साहित्य वाटलें.
 भारतीय राज्यघटनेच्या कलम 54 प्रमाण राष्ट्रपतींची निवड इलेक्टोरल कॉलेज वांगड्यां वतीन करतात, जातूंत संसदेच्या दोनूय सभाघरांचे वेंचून आयिल्ले वांगडी, सगळ्या राज्यांच्या विधानसभांचेर वेंचून आयिल्ले वांगडी आनी केंद्रशासीत प्रदेश विधानसभेचेर वेंचून आयिल्ल्या वांगड्यांचो आसपाव आसता.
 मुखेल वेंचणूक आयुक्त राजीव कुमार हांणी वेंचणूक मुक्त वातावरणात आनी सुरळीतपणान घेवपा खातीर वेंचणूक कार्यपद्दतीक कडक पाळो दिवप, मतदाना पयलीं आनी मतदान जाले उपरांत वेंचणूकेचें सामान सुरक्षीत रूमांत दवरप आनी हेर प्रोटोकॉल आनी मार्गदर्शक तत्त्वांक पाळो दिवपा बाबतींत वेंचणूक अधिकार्यांक मार्गदर्शन केलें.
 वेंचणूक मुक्त आनी निष्पक्षपणान घेवपा खातीर वेंचणूक आयोगान नियुक्त केल्ले निरिक्षक मतपेटयो आनी वेंचणूक सामानाची सुरक्षा आनी येरादारीखातीरच्या वेवस्थेचेर देखरेख दवरतले. तशेंच संसद सभाघरांत 21 जुलयाक मतमेजणी प्रक्रियेचेर देखरेख दवरपा खातीर वेंचणूक निरिक्षकांची नेमणूक केल्या.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 